Besættelsestiden 1940-1945

# 9. april 1940: Tyskland besætter Danmark

**Den symbolske modstand**I september 1939 begyndte Anden Verdenskrig, da Tyskland invaderede Polen, og Storbritannien og Frankrig som reaktion herpå erklærede Tyskland krig. At Danmark forholdt sig neutralt var en given sag, og man håbede at kunne holde sig uden for konflikten på samme måde som under Første Verdenskrig. Det lykkedes ikke. Tyskland havde nemlig væsentlige militære interesser i at kontrollere Norge. Herfra udskibedes krigsvigtig svensk jernmalm til Tyskland, og desuden var de norske fjorde meget velegnede som baser for tyske ubådes fremstød i Nordatlanten. Da briterne planlagde at gå i land i Nordnorge, besluttede tyskerne sig for at komme dem i forkøbet. Men Danmark var tyskernes bro til Norge, så for at sikre sine forsyningslinjer skulle også Danmark besættes.

[](http://danmark.systime.dk/fileadmin/_processed_/csm_Invasion_startkort_c53f79d6e5.jpg)

|  |  |
| --- | --- |
| [http://danmark.systime.dk/fileadmin/_processed_/csm_02A3801003_ddde38253e.jpg](http://danmark.systime.dk/fileadmin/_processed_/csm_02A3801003_417068f52b.jpg) | Danske soldater i stilling ved Åbenrå tidligt om morgenen d. 9. april. Der faldt 16 danske i kampene mod de invaderende tyskere. Der blev ødelagt 14 tyske pansrede køretøjer. Antallet af faldne tyskere kendes ikke.  Frihedsmuseets Billedarkiv |

Danske soldater i stilling ved Åbenrå tidligt om morgenen d. 9. april. Der faldt 16 danske i kampene mod de invaderende tyskere. Der blev ødelagt 14 tyske pansrede køretøjer. Antallet af faldne tyskere kendes ikke.

Frihedsmuseets Billedarkiv

Kl. 4.15 om morgenen d. 9. april 1940 gik tyske tropper over den dansk-tyske grænse i Sønderjylland, og der skete landsætning af tropper i København, ved Lillebæltsbroen og på andre strategisk vigtige punkter. Samtidig overfløj tyske bombefly København. Det havde længe været en kendsgerning, at det danske forsvar ikke ville være i stand til at føre en eksistenskamp mod den tyske hær. Det lå klart, at Danmark ikke kunne forvente hjælp fra nogen kant – hverken fra nabolandet Sverige eller fra Storbritannien, så udfaldet af en sådan kamp var givet på forhånd. Den danske modstand var derfor symbolsk. Der blev kæmpet i Sønderjylland og ved Amalienborg, men allerede kl. 6 besluttede regeringen at indstille modstanden.

**Tysk note til den danske regering 9. april 1940**

Rigsregeringen overtager dermed, så længe denne krig varer, beskyttelsen af kongeriget Danmark. ... De tyske tropper betræder ikke dansk jord i fjendtligt øjemed. ... Rigsregeringen forventer derfor, at den kongelige danske regering og det danske folk vil vise forståelse for den tyske aktion og ikke møde den med nogen art af modstand. ... Rigsregeringen erklærer over for den kongelige danske regering, at Tyskland ikke har til hensigt ved sine foranstaltninger hverken nu eller i fremtiden at antaste kongeriget Danmarks territoriale integritet eller politiske uafhængighed.

Bo Lidegaard, Overleveren 1914-1945, 2004, s. 389

**Den danske regerings svar 9. april 1940**

Efter modtagelsen af denne meddelelse har den danske regering under den givne situation besluttet sig til at ordne forholdene her i landet under hensyntagen til den gennemførte besættelse. Den nedlægger dog alvorlig protest mod denne krænkelse af Danmarks neutralitet.

J. Barfoed og E. Kruchow, Danmark under 2. verdenskrig, I, 1966, s. 43

Der blev altså ikke tale om nogen officiel krigstilstand mellem Tyskland og Danmark. Den danske regering fastholdt, at landet fortsat var neutralt, og den officielle tyske opfattelse af situationen var, at Tyskland havde overtaget beskyttelsen af Danmarks neutralitet. Den danske regering havde protesteret mod besættelsen, men valgt at samarbejde med besættelsesmagten. I princippet var forholdet mellem Tyskland og Danmark et forhold mellem to suveræne stater, og kontakterne mellem den danske regering og besættelsesmagten foregik da også via udenrigsministeriet og den tyske ambassadør i København. Det danske politiske system og den danske forvaltning fortsatte med at fungere, det danske militær var intakt, og dansk politi og danske domstole stod for retshåndhævelsen i overensstemmelse med dansk lovgivning.

|  |  |
| --- | --- |
| **Samarbejdspolitikken** |  |

To af samarbejdspolitikkens hovedpersoner:. Erik Scavenius (1877-1962) var først udenrigsminister og fra 1942 til 1943 statsminister. Werner Best (1903-1989) var tysk rigsbefuldmægtiget fra 1942 til 1945.

Frihedsmuseets Billedarkiv

Umiddelbart efter besættelsen blev der dannet en samlingsregering, hvor Venstre og de konservative indtrådte i den socialdemokratisk-radikale regering under statsminister Thorvald Stauning. Det var således alle de fire gamle partier, der stod bag samarbejdspolitikken - eller forhandlingspolitikken, som mange foretrak at kalde den.

Samarbejdspolitikken gik ud på at beskytte både det demokratiske politiske system og den danske befolkning ved at imødekomme tyskernes krav i det omfang, det var nødvendigt, og uden at kompromittere sig for meget i befolkningens øjne. Det alternativ, man kunne frygte, var et direkte tysk militærstyre eller en regering bestående af det lille danske nazistparti.

For at denne politik kunne lykkes, var det afgørende vigtigt at befolkningen forholdt sig i ro og accepterede tingenes tilstand.

Den mand, der frem for nogen kom til at tegne den danske samarbejdspolitik, var den professionelle diplomat Erik Scavenius, der havde været udenrigsminister under Første Verdenskrig. Han blev igen udenrigsminister i 1940 og senere statsminister i 1942. Scavenius havde ingen sympati for nazismen – han var oprindelig radikal – men han mente, at Danmark måtte indstille sig på de nye magtpolitiske realiteter i Europa. Efter Frankrigs nederlag i sommeren 1940 var Tyskland helt dominerende på det europæiske fastland - fra Norge i nord til Italien i syd og fra den franske Atlanterhavskyst i vest til den nye tysk-sovjetiske grænse i øst. Det var meget vanskeligt at se, hvordan krigen skulle kunne ende med tysk nederlag. Og så længe den tyske hær gik fra sejr til sejr, som den gjorde fra 1939 til 1942, havde samarbejdspolitikken også støtte fra det altovervejende flertal af befolkningen.

Set fra tysk side betød samarbejdspolitikken, at kontrollen med dansk territorium kun krævede begrænsede militære ressourcer. I maj 1940 var der stationeret 16.000 tyske soldater i Danmark, mod slutningen af krigen ca. 50.000 tyske soldater. Endnu vigtigere for tyskerne var det, at det danske produktionsapparat fungerede uden problemer - til gavn for Tyskland og dets krigsførelse. Især den danske landbrugseksport var af betydning - den dækkede under krigen ca. 10% af Tysklands behov for fødevarer. Så længe den danske regering kunne opetholdre ro og orden, havde tyskerne ingen interesse i at overtage ledelsen af staten - eller at overdrage den til det meget lille og uduelige danske nazistparti.